Familiewapens | News24
Mens sien soms interessante familiewapens teen mense se mure as jy vir hulle gaan kuier. Nie almal is begaan oor hul herkoms nie. Dis vir ander weer, met reg, belangrik dat hulle byvoorbeeld van die Franse Hugenote afstam. Iemand sê eendag so tong-in-die-kies: “Uiteindelik stam ons maar almal van een ouerpaar in die Paradys af.” Dis nogal stof tot nadenke. Die studie van Heraldiek is die studie van die ontstaan, herkoms en betekenis van familiename. Die woord heraldiek is afgelei van herout. Hulle was amptenare van Middeleeuse howe wat amptelike aankondigings gemaak het. Die heel eerste evangelie in die Bybel begin met ’n aankondiging. Jesus Christus se familie afkoms word in Matteus 1:1-17 aan ons deurgegee. Is dit nie dalk oortollige inligting in die Bybel nie? Waarom Jesus se ‘aardse’ familie herkoms so beklemtoon?
Die Joodse gehoor van Matteus in die eerste eeu na Christus, was natuurlik mense wat gesteld was op hulle afkoms of familie herkoms. Die skrywer van Matteus wil by sy lesers tuisbring dat hierdie kind wat gebore gaan word die vervulling van al God se beloftes is. Die name van Abraham die geloofsheld en Dawid die groot Koning, word uitgelig. Die nogal ’n indrukwekkende familiewapen of stamboom om te hê. Daar is egter so ’n vangplek. Maria is swanger nie deur haar verloofde nie, maar deur die Heilige Gees. Sommige skeptici het maar swaar aan hierdie geloofswaarheid gesluk destyds. Dan is daardie naam van Juda wat sy skoondogter soos ’n prostituut behandel. Daar is ook Boas die seun van die prostituut Ragab van Jerigo. Moet ook nie vergeet van koning Dawid wat egbreuk gepleeg het met die vrou van Uria die Hettiet nie. Laasgenoemde is ook met ’n slenter na die front gestuur waar hy kon sterf om dinge vir Dawid makliker te maak.
Ja, wie wil nou sulke mense erken in jou familie stamboom? Tog is dit die Kersverhaal. Die Seun van God het gekom om hulle wat verlore gaan te red, om vir sondaars en sukkelende mense hoop te bring. Hier aan die begin van Matteus sien ons dus die Kersboodskap in heraldiek. “Want so lief het God die wêreld gehad dat Hy Sy enigste Seun gegee het.